कैटिच को बाहर किए जाने से हैरान हैं पोंटिग  
पोंटिग ने कहा है कि वह टेस्ट सलामी बल्लेबाज साइमन कैटिच को केंद्रीय करार से बाहर रखने के क्रिकेट ऑस्ट्रेलिया के फैसले से हैरान हैं।
ऑस्ट्रेलियाई क्रिकेट टीम के पूर्व कप्तान रिकी पोंटिग ने कहा है कि वह टेस्ट सलामी बल्लेबाज साइमन कैटिच को केंद्रीय करार से बाहर रखने के क्रिकेट ऑस्ट्रेलिया (सीए) के फैसले से हैरान हैं। पोंटिंग ने यह भी कहा कि कैटिच द्वारा संवाददाता सम्मेलन के माध्यम से सीए के इस फैसले को हास्यास्पद करार दिया जाना सर्वथा उचित है क्योंकि प्रदर्शन के लिहाज से उनकी दावेदारी को कोई खतरा नहीं था। कैटिच अब प्रांतीय टीम न्यू साउथ वेल्स के लिए खेलेंगे।  बकौल पोंटिंग, "कैटिच को करारबद्ध खिलाड़ियों की सूची से बाहर किया जाना मेरे लिए चौंकाने वाला था। पिछले दो से तीन वर्षो में उनका प्रदर्शन विश्व के किसी भी सलामी बल्लेबाज से बेहतर रहा है।" सीए के इस फैसले ने 35 से अधिक उम्र के दो खिलाड़ियों-पोंटिग और माइकल हसी पर अच्छा प्रदर्शन का दबाव कायम कर दिया है। यह दबाव पोंटिग पर अधिक होगा क्योंकि बीते दो वर्षों में उनका टेस्ट औसत 38 से भी कम रहा है जबकि कैटिच ने इस दौरान 48 के औसत से रन बटोरे हैं। पोंटिंग इसे स्वीकार करते हैं। उन्होंने कहा, "मुझ पर और हसी पर दबाव बढ़ गया है। अब हमें रन बनाने के लिए अतिरिक्त प्रयास करने होंगे। मैं इस दबाव के बावजूद रन बनाने की कोशिश करूंगा।"